《长安感事呈卢纶》
唐代·李端

十五事文翰，大儿轻孔融。长裾游邸第，笑傲五侯中。

谏猎一朝寝，论边素未工。蹉跎潘鬓至，蹭蹬阮途穷。

贷布怜宁与，无金命未通。王陵固似戆，郭最遂非雄。

敛板辞群彦，回车访老农。咏诗怀洛下，送客忆山东。

沈病魂神浊，清斋思虑空。羸将卫玠比，冷共邺侯同。

草舍才遮雨，荆窗不碍风。梨教通子守，酒是远师供。

扪虱欣时泰，迎猫达岁丰。原门唯有席，井饮但加葱。

少壮矜齐德，高年觉宋聋。寓书先论懒，读易反求蒙。

昔慕能鸣雁，今怜半死桐。秉心犹似矢，搔首忽如蓬。

赤叶翻藤架，黄花盖菊丛。聊将呈匠伯，今已学愚公。

作者简介：李端（约737年—约784年），字正已，出身赵郡李氏东祖房，唐代诗人。是北齐文宣帝高洋皇后李祖娥的堂弟李孝贞六世孙。少居庐山，师事诗僧皎然。大历五年进士。曾任秘书省校书郎、杭州司马。晚年辞官隐居湖南衡山，自号衡岳幽人。今存《李端诗集》三卷。其诗多为应酬之作，多表现消极避世思想，个别作品对社会现实亦有所反映，一些写闺情的诗也清婉可诵，其风格与司空曙相似。李端是大历十才子之一。今存《李端诗集》三卷。其子李虞仲，官至兵部侍郎。